CELEX: 32015R0768
Language: hu
Date: 2015-05-11 00:00:00
Title: A Tanács (EU) 2015/768 rendelete (2015. május 11.) az euro pénzhamisítás elleni védelmét szolgáló csere-, segítségnyújtási és képzési program (a „Pericles 2020” program) létrehozásáról szóló 331/2014/EU európai parlamenti és tanácsi rendelet hatályának a nem részt vevő tagállamokra való kiterjesztéséről

14.5.2015   
            
            
               HU
            
            
               Az Európai Unió Hivatalos Lapja
            
            
               L 121/1
            
         A TANÁCS (EU) 2015/768 RENDELETE
   (2015. május 11.)
   az euro pénzhamisítás elleni védelmét szolgáló csere-, segítségnyújtási és képzési program (a „Pericles 2020” program) létrehozásáról szóló 331/2014/EU európai parlamenti és tanácsi rendelet hatályának a nem részt vevő tagállamokra való kiterjesztéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 352. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Parlament egyetértésére,
   különleges jogalkotási eljárás keretében,
   mivel:
   
               (1)
            
            
               A Pericles 2020 programot létrehozó és a 2001/923/EK tanácsi határozattal (1) létrehozott Periklész-programot felváltó 331/2014/EU európai parlamenti és tanácsi rendelet (2) előírja, hogy az említett rendelet a Szerződéseknek megfelelően alkalmazandó a tagállamokban. Az Európai Unió működéséről szóló szerződés 139. cikke úgy rendelkezik, hogy az euro alkalmazására vonatkozó, a Szerződés 133. cikke szerinti intézkedések nem alkalmazhatók az eltéréssel rendelkező tagállamokra.
            
         
               (2)
            
            
               Mindazonáltal a Pericles 2020 program szerint végrehajtott információcserének, munkavállalói csereprogramoknak, valamint támogatási és képzési intézkedéseknek az Unión belül egységesnek kell lenniük, és ezért meg kell tenni a szükséges intézkedéseket annak biztosítása érdekében, hogy az euro azonos szintű védelemben részesüljön az eltéréssel rendelkező tagállamokban is.
            
         
               (3)
            
            
               A 331/2014/EU rendelet hatályát ezért ki kell terjeszteni a 974/98/EK tanácsi rendeletben (3) meghatározott részt vevő tagállamoktól eltérő más tagállamokra (a továbbiakban: nem részt vevő tagállamok).
            
         
               (4)
            
            
               Célszerű a Periklész-program és a Pericles 2020 program közötti zökkenőmentes, megszakítás nélküli átmenetet biztosítani, továbbá célszerű e rendelet időbeli hatályát hozzáigazítani az 1311/2013/EU, Euratom tanácsi rendelethez (4). Ezért ezt a rendeletet 2014. január 1-jétől kell alkalmazni,
            
         ELFOGADTA EZT A RENDELETET:
   1. cikk
   1.   A 331/2014/EU rendelet hatálya kiterjed a 974/98/EK rendelet 1. cikkének a) pontjában meghatározott részt vevő tagállamokon kívüli tagállamokra is.
   2.   Az e cikk (1) bekezdésében említett tagállamok nemzeti illetékes hatóságai a 331/2014/EU rendelet 5. cikke értelmében pénzügyi támogatásra jogosult szervnek minősülnek.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2014. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 11-én.
      
         
            a Tanács részéről
         
         
            az elnök
         
         J. DŪKLAVS
      
   
   
      (1)  A Tanács 2001/923/EK határozata (2001. december 17.) az euro pénzhamisítás elleni védelmét szolgáló csere-, segítségnyújtási és képzési program (a „Periklész-program”) létrehozásáról (HL L 339., 2001.12.21., 50. o.).
   
      (2)  Az Európai Parlament és a Tanács 331/2014/EU rendelete (2014. március 11.) az euro pénzhamisítás elleni védelmét szolgáló csere-, segítségnyújtási és képzési program (a „Pericles 2020” program) létrehozásáról, valamint a 2001/923/EK, 2001/924/EK, 2006/75/EK, 2006/76/EK, 2006/849/EK és 2006/850/EK tanácsi határozat hatályon kívül helyezéséről (HL L 103., 2014.4.5., 1. o.).
   
      (3)  A Tanács 974/98/EK rendelete (1998. május 3.) az euro bevezetéséről (HL L 139., 1998.5.11., 1. o.)
   
      (4)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.)